Last saved by: Jarábek Tomáš

OKRESNÁ PROKURATÚRA LEVICE 
Šafárikova 7, 934 01 Levice 1

Číslo: 1 Pv 203/16/4402-14	Levice 13.10.2016 
EEČ: 2-31-80-2016
U Z N E S E N I E
Trestná vec:	obv. XXXXX
Trestný čin:	prečin: krádež podľa § 212 odsek 2 písmeno f Trestného zákona
Rozhodol: 	prokurátor Okresnej prokuratúry Levice 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX 16 XXXXX, Slovensko
väzba: nie
ktorý je trestne stíhaný pre trestný čin:
-	prečin: krádež podľa § 212 odsek 2 písmeno f Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
dňa 07.04.2016 v čase o 15.40 hod v Leviciach, na ulici Komenského 23 v obchodnom dome XXXXX z predajnej plochy odcudzil v predajných regáloch voľne uložený tovar, a to 1 ks Philips Blu-Ray prehrávač v hodnote 69,70- eur,               1 ks Tradičná jarná polievka v hodnote 0,59,- eur, 1 ks Káva Aróma v hodnote              2,39- eur, 1 ks 0,7 l víno XXXXX v hodnote 3,39- eur, 5 ks rožok malý v súhrnnej hodnote 0,25- eur, 1 ks Špice 300 g v hodnote 1,79,- eur, teda tovar v súhrnnej hodnote 79,70- eur, ktorý tovar si vložil do igelitovej tašky, ktorú si priniesol so sebou a bez zaplatenia uvedeného tovaru prešiel cez pokladničnú zónu, čím obchodnej spoločnosti XXXXX Slovenská republika, v.o.s., IČO: 35 790 164, spôsobil škodu vo výške 79,70- eur, pričom uvedeného konania sa dopustil napriek tomu, že dňa 02.04.2016 bol Obvodným oddelením Policajného zboru XXXXX za drobnú krádež postihnutý blokovou pokutou nezaplatenou                   na mieste vo výške  30,- eur, číslo bloku 14095297

lebo obvinený nebol v čase činu pre nepríčetnosť trestne zodpovedný.

Odôvodnenie:
         Poverený príslušník Obvodného oddelenia Policajného zboru XXXXX, Odboru poriadkovej polície, Okresného riaditeľstva Policajného zboru v Leviciach (ďalej len „poverený príslušník PZ“) uznesením sp. zn. ORP-317/LV-LV-2016 zo dňa 07.04.2016 podľa § 206 odsek 1 Trestného poriadku vzniesol obvinenie XXXXX, narodenému XXXXX v Leviciach, trvale bytom XXXXX 16, XXXXX, pre prečin krádeže podľa § 212 odsek 2 písmeno f/ Trestného zákona na skutkovom základe uvedenom v skutkovej vete výrokovej časti citovaného uznesenia. Trestné stíhanie bolo začaté podľa § 199 odsek 1 Trestného poriadku pre prečin krádeže podľa § 212 odsek 2 písmeno f/ Trestného zákona uznesením toho istého povereného príslušníka PZ pod tou istou spisovou značkou dňa 07.04.2016.

         Z predloženého, na vec sa vťahujúceho vyšetrovacieho spisu vyplýva, že k veci boli vypočutí obvinený XXXXX, splnomocnený zástupca poškodenej obchodnej spoločnosti XXXXX Slovenská republika, v.o.s., IČO: 35 790 164 (ďalej len „poškodený“) XXXXX a svedok XXXXX. Na základe príkazu sudcu pre prípravné konanie Okresného súdu XXXXX 3Tp 313/2016 zo dňa 21.04.2016                bol XXXXX ako znalcom pre odbor zdravotníctvo a farmácia, odvetvie psychiatria vypracovaný znalecký posudok číslo 03/2016 k duševnému stavu obvineného (ďalej len „znalecký posudok“). K veci boli ďalej zabezpečené viaceré listinné dôkazy, najmä vyčíslenie škody zo dňa 07.04.2016 a blok na pokutu nezaplatenú na mieste číslo 14095297 zo dňa 02.04.2016.

         Z takto vykonaného dokazovania jednoznačne vyplýva, že skutok sa stal tak, ako je uvedené v skutkovej vete výrokovej časti tohto uznesenia. Obvinený sa              k spáchaniu skutku priznal, podrobne popísal spôsob jeho spáchania a svoje konanie oľutoval. Spáchanie skutku je obvinenému dostatočne preukázané výpoveďami poškodeného XXXXX, svedka XXXXX a vyčíslením škody zo dňa 07.04.2016 ako aj blokom na pokutu nezaplatenú na mieste číslo 14095297 zo dňa 02.04.2016, vyhodnotením ktorých jednotlivo ako aj v ich súhrne je potrebné prijať záver, že obvinený si prisvojil cudziu vec tým, že sa jej zmocnil, tým poškodenej obchodnej spoločnosti XXXXX Slovenská republika, v.o.s., IČO: 35 790 164 spôsobil škodu vo výške 79,70- eur a bol za obdobný čin v predchádzajúcich dvanástich mesiacoch postihnutý v priestupkovom konaní blokom na pokutu nezaplatenú na mieste číslo 14095297 zo dňa 02.04.2016, čím naplnil znaky skutkovej podstaty posudzovaného prečinu po formálnej ako aj materiálnej stránke.
 
         Zo záverov znaleckého posudku vyplýva, že obvinený v čase spáchania skutku trpel duševnou poruchou - simplexná forma schizofrénie, v dôsledku ktorej  nevedel rozpoznať protiprávnosť svojho konania, nevedel ovládať svoje konanie, v súčasnej dobe nie je schopný chápať zmysel trestného konania, účel trestného postihu, pripadne uloženého trestu v plnom rozsahu, nie je schopný chápať závažnosť svojho konania, pričom táto duševná porucha v čase spáchania skutku súčasne mala vplyv  aj na rozpoznávacie a ovládacie schopnosti obvineného. 

         Z výsledkov znaleckého dokazovania je potrebné vyvodiť právny záver o nepríčetnosti obvineného a teda o absencii trestnej zodpovednosti obvineného.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

         Podľa § 215 odsek 1 písmeno e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Jarábek 
prokurátor